বাংলাদেশ থেকে প্রকাশ হচ্ছে 'অঞ্জনযাত্রা'
বাংলাদেশ থেকে প্রকাশ হচ্ছে ‘অঞ্জনযাত্রা’
ডেইলি সিলেট ডট কম :: প্রকাশিত হয়েছে : মার্চ ১০, ২০১৮ | ৭:২৫ অপরাহ্ন
বিনোদন ডেস্ক:: দীর্ঘ এ জীবনে শৈশব, কৈশোর, তারুণ্য কিংবা যৌবনে নানা রূপে দেখা গেছে অঞ্জন দত্তকে। সেই অঞ্জনের জীবনের নানা অজানা দিক নিয়েই প্রকাশ হতে যাচ্ছে বই ‘অঞ্জনযাত্রা’। লিখেছেন বাংলাদেশি লেখক সাজ্জাদ হুসাইন। বাংলাদেশের প্রকাশনা প্রতিষ্ঠান ‘ছাপাখানার ভূত’ থেকে ‘অঞ্জনযাত্রা’ প্রকাশিত হবে। আর এর মধ্য দিয়েই প্রকাশনা প্রতিষ্ঠানটির যাত্রা শুরু হতে যাচ্ছে।
২৭ মার্চ সন্ধ্যায় রাজধানীর ধানমন্ডির একটি কফি শপে এ বইটির মোড়ক উন্মোচন করা হবে। এ বিষয়ে সাজ্জাদ হুসাইন বলেন, ‘যে অঞ্জনকে কেউ চিনতে, বুঝতে কিংবা জানতে পারেনি, আমি সেই অঞ্জনকেই খুঁজতে চেষ্টা করেছি।’
নিজের জীবনের প্রথম বইয়ের মোড়ক খোলা অনুষ্ঠানে অংশ নিতে স্ত্রীকে সঙ্গে নিয়ে ঢাকায় আসছেন অঞ্জন দত্ত। জানা গেছে, অঞ্জন দত্তের ব্যক্তিজীবনের নানা অজানা কথা উঠে এসেছে বইটিতে। এর মধ্যে রয়েছে-ছেলেবেলায় ইংরেজি শিক্ষিকার প্রেমে পড়া, ১৪ বছর বয়সে প্রথম চুমু, বাবা হওয়ার মুহূর্তে তার অনুভূতি ইত্যাদি।
দার্জিলিংয়ে অঞ্জন দত্ত ও সাজ্জাদ হুসাইনের কথোপকথন থেকে বইটি লেখা। অঞ্জন দত্ত বলেন, “আমি মানুষকে কষ্ট দিয়েছি, ভুল বুঝেছি, কিন্তু এজন্য আমি দুঃখও প্রকাশ করেছি। বইটিতে আমাকে ‘চাইল্ড-ম্যান’ হিসেবে তুলে ধরা হয়েছে। স্বামী ও বাবা হিসেবে আমি বিরক্তিকর। কিন্তু তারপরও নীল এবং চন্দা আমার পাশে থেকেছে। আমি যেমন সে হিসেবে আমাকে মেনে নেয়ায় তাদের কাছে আমি ঋণী।’